รัฐแจกเงินผ่อนหนี้ช่วยน้ำท่วมใต้
ในรอบสัปดาห์ที่ผ่านมา นับเป็นช่วงเวลาแห่งการประเมินความเสียหาย และเร่งฟื้นฟูพื้นที่ที่ได้รับหายนะจากอุทกภัยครั้งใหญ่ในหลายจังหวัดทางภาคใต้
10 ส.ค. 2554

ในรอบสัปดาห์ที่ผ่านมา นับเป็นช่วงเวลาแห่งการประเมินความเสียหาย และเร่งฟื้นฟูพื้นที่ที่ได้รับหายนะจากอุทกภัยครั้งใหญ่ในหลายจังหวัดทางภาคใต้ 
โดยที่ประชุมคณะรัฐมนตรี (ครม.) อนุมัติเงินช่วยเหลือผู้ประสบภัย วงเงิน 4,500 ล้านบาท เช่น การแจกจ่ายเงินช่วยเหลือครัวเรือนละ 5,000 บาท ซึ่งจะเริ่มมีการจ่ายหลังช่วงเทศกาลสงกรานต์ นอกจากนี้ยังสั่งการให้สถาบันการเงินรัฐเร่งปล่อยสินเชื่อและผ่อนปรนการชำระหนี้ให้กับลูกค้าที่ได้รับผลกระทบ 
เอดีบีมองศก.ไทยสวนทางธนาคารโลก
ขณะที่เหตุการณ์ภัยธรรมชาติที่เกิดถี่ขึ้นในขณะนี้ ทั้งกรณีแผ่นดินไหวในญี่ปุ่นและอุทกภัยโคลนถล่มในภาคใต้ล่าสุด ปรากฏว่าธนาคารพัฒนาเอเชีย (เอดีบี) ได้ออกมาประเมินว่า จะส่งผลกระทบต่อการเติบโตทางเศรษฐกิจในไตรมาส 2 โดยได้ปรับลดประมาณการการขยายตัวของผลิตภัณฑ์มวลรวมภายในประเทศ (จีดีพี) ไทยในปีนี้ลง 0.4% จาก 4.5% ลงมาอยู่ที่ 4.1% สวนทางกับธนาคารโลกที่มีการปรับเพิ่มประมาณการเศรษฐกิจไทยในปีนี้จาก 3.2% เป็น 3.7% โดยเชื่อว่าเหตุการณ์น้ำท่วมจะเกิดผลกระทบเพียงระยะสั้นเท่านั้น โดยมองว่าไทยจะได้อานิสงส์จากราคาสินค้าเกษตรที่ปรับตัวสูงขึ้น และการบริโภคภายในประเทศที่สูงขึ้นมากกว่า
ลักไก่ออกสลากการกุศลเพิ่ม
ย้อนกลับเข้าไปดูที่กระทรวงการคลังอีกครั้ง มีหลากหลายประเด็นที่น่าสนใจ ทั้งการลักไก่ออกสลากการกุศลเพิ่มขึ้นอีก 6 งวด งวดละ 4 ล้านฉบับ ของสำนักงานสลากกินแบ่งรัฐบาล โดยให้เหตุผลว่าต้องการแก้ปัญหาการขายสลากเกินราคา แต่หลายฝ่ายคาดว่าจะมีผลประโยชน์แอบแฝง เนื่องจากกลุ่มคนที่ได้โควตาไปล้วนแต่เป็นคนใกล้ชิดนักการเมือง และก่อนหน้านี้ศาลเพิ่งจะมีคำตัดสินให้สำนักสลากฯ ต้องจ่ายภาษีมูลค่าเพิ่มจากการจำหน่ายสลากเลขท้าย 2 ตัว 3 ตัว ให้กับกรมสรรพากร จำนวน 8,000 ล้านบาท ซึ่งในท้ายที่สุดจะต้องมารีดภาษีจากตัวแทนจำหน่ายหวยบนดินกว่า 1.2 หมื่นคน และผู้ที่ถูกรางวัล
แบงก์ตุนเงินสดอื้อสงกรานต์




ด้านธนาคารพาณิชย์ ประกาศประชาชนไม่ต้องกลัวไม่มีเงินสำหรับการใช้จ่ายในช่วงเทศกาลสงกรานต์ที่มีวันหยุดยาวถึง 5 วัน (13-17 เม.ย.) เนื่องจากมีการสำรองเงินสดทั้งในสาขาและตู้เอทีเอ็มเพิ่มเติม โดยธนาคารไทยพาณิชย์มีการสำรองเงินสดไม่น้อยกว่า 2.1 หมื่นล้านบาท ด้านธนาคารกสิกรไทยจะสำรองไม่น้อยกว่า 2 หมื่นล้านบาท หรือเพิ่มขึ้น 35 ล้านบาท จากปีที่ผ่านมา 
ทองหุ้นขึ้นค่าบาทแข็งปั๋ง
ทางด้านการลงทุนในสัปดาห์นี้ยังคงสดใสต่อเนื่องจากสัปดาห์ที่ผ่านมา แม้ว่ายังมีความกังวลปัจจัยลบจากเหตุการณ์ในตะวันออกกลาง ปัญหาหนี้สินของประเทศกลุ่มยุโรป โดยล่าสุดโปรตุเกสกลายเป็นประเทศที่ 3 ที่ต้องขอความช่วยเหลือทางการเงินจากสหภาพยุโรป (อียู) และกองทุนการเงินระหว่างประเทศ (ไอเอ็มเอฟ) ตามหลังประเทศกรีซและไอร์แลนด์ 
ขณะที่ธนาคารกลางยุโรป (อีซีบี) มีมติปรับขึ้นอัตราดอกเบี้ยอีก 0.25% สู่ระดับ 1.25% ซึ่งเป็นไปตามตลาดคาดการณ์ ตามหลังธนาคารกลางจีนขึ้นอัตราดอกเบี้ยอีก 0.25% นับเป็นครั้งที่ 4 ในรอบ 6 เดือน ที่มีการปรับขึ้นราคาขายน้ำมันเพื่อชะลอภาวะเงินเฟ้อ กลับทำให้ราคาทองคำในตลาดโลกขยับขึ้นทำจุดสูงสุดในรอบปี 2 ต่อเนื่อง 
ล่าสุด สัญญาทองคำตลาด COMEX ส่งมอบเดือน มิ.ย. เพิ่มขึ้น 14.8 เหรียญสหรัฐต่อออนซ์ หรือ 1% ปิดที่ 1,474.1 เหรียญสหรัฐ/ออนซ์ รวมทั้งสัปดาห์ขยับขึ้น 3.2% ส่งผลให้ราคาทองคำในประเทศพุ่งขึ้นแรง ทองคำแท่งรับซื้อบาทละ 20,750 บาท และขายออก 20,850 บาทส่วนราคาทองรูปพรรณรับซื้อ 20,450.84 บาท และขายออก 21,250 บาท โดยสมาคมค้าทองคำ คาดว่าราคาทองคำในปีนี้จะพุ่งทะลุ 2.1 หมื่นบาท อย่างแน่นอน 
ด้านกระแสเงินที่ยังคงไหลเข้ามาลงทุนในตลาดหุ้นเอเชียรวมถึงไทย ส่งผลให้ค่าเงินแข็งขึ้นเทียบกับสกุลเงินเหรียญสหรัฐ ส่งผลให้ค่าเงินบาททดสอบระดับ 30 บาทต่อเหรียญสหรัฐ เทียบกับ 30.26 บาทต่อเหรียญสหรัฐ ในวันศุกร์ก่อนหน้า (1 เม.ย.) ซึ่งศูนย์วิจัยกสิกรไทยคาดแนวโน้มในสัปดาห์นี้ เงินบาทอาจเคลื่อนไหวในกรอบ 29.9030.20 บาทต่อเหรียญสหรัฐ 
ส่วนตลาดหุ้นเอเชียและไทยปรับตัวขึ้นต่อเนื่องจากสัปดาห์ก่อนและทำสถิติสูงสุดใหม่ ปิดที่ 1,089.21 จุด เมื่อวันที่ 7 เม.ย.ที่ผ่านมาก่อนที่จะมีแรงขายทำกำไรออกมาให้ตลาดปรับฐานลง 6.52 จุด ปิดที่ ระดับ 1,082.69 จุด เมื่อวันศุกร์ที่ 8 เม.ย. จากแรงซื้อสุทธิของนักลงทุนต่างชาติเพียง 830 ล้านบาท 
อย่างไรก็ตาม นักวิเคราะห์คาดการณ์ว่าแนวโน้มตลาดยังเป็นขาขึ้นและมีโอกาสที่ดัชนีจะขึ้นไปทดสอบแถว 1,100 จุด อยู่หลังจากการสำรวจนักวิเคราะห์หลักทรัพย์ครั้งที่ 1/2554 มองภาพรวมดูดีขึ้นและมีการปรับเพิ่มประมาณการดัชนีหุ้นสิ้นปี 2554 เป็นเฉลี่ย 1,181 จุด จากคาดการณ์เดือน พ.ย. 2553 อยู่ที่ 1,133 จุด และประเมินดัชนีหุ้น สูงสุดที่เฉลี่ย 1,232 จุด และต่ำสุดที่เฉลี่ย 926 จุด